Sprùchbrief de 1535 ✳ begapt einem streitigen schachen ✳ oder strittgrùnd zwischen den gemeinden Gebistorf ùnd Stilli
945
Wir, nachbenempten Bendict Schùtz vonn Bernn ✳ unnd der zit lanndtvògt, ✳ Urs Hoffman, unndervògt, ✳ Caspar Bodmer, lanndtschriber der graffschafft Baden, ✳ bekennend
unnd thuͦnd khùnd allermengklichem mit disem brieff, ✳ alls sich dann etwas stoͧssz unnd spenn gehallten haben ✳ zwùschent den erbern einer ganntzen gmeind zuͦ Gebistorff, in der graffschafft Badenn gelegen, einer, ✳ unnd einer ganntzen gmeind zuͦ Stille, inn der herrschaft Schennckenbùrg gelegenn, anndersydt, ✳ von wegen unnd antreffend ein gstrüb, gstüd, holtz oder ansatz
inn der Arrenn ✳ vor Vollenfar über ✳ inn der graffschafft Badenn gelegenn, ✳ da die gemelten von Gebistorff vermeinten, das gründ unnd bodenn unnd was da were ✳ inen zuͦ gehordte ✳ und
ir eygenn were, ✳ dann das sy vor etlichen jaren ✳ den gemelten von Stille ✳ soͤllich gstüd unnd ansatz, ✳ wydenn unnd rüschholtz darinn zuͦ howenn, ✳ umb ein zinse, namlichen jerlichen
siben schilling, verlichen, ✳ unnd heten aber inen vorbehaltenn, ✳ das si darinn weydenn, ouch steckenn, brüggboüm unnd gert darinn howen mogen. ✳ nùn aber jetz ✳ so howent
die gemelten von Stille ✳ brennholtz ✳ unnd anders darinn, ✳ das inen nit mer lidenlich, sùnder vermeinten, ✳ soͤllich gstüd und ansatz widerùmb zuͦ iren handen nemen ✳ unnd zuͦ
ziechenn. dawider aber die gemelten von Stille fürwandten, ✳ wie das soͤllich gstüd unnd ansatz ✳ inen von den gemelten von Gebistorff zuͦ einem erblechen verlichen sige ✳ unnd habent
vor den drissig jarrenn widen, rüsch unnd brennholtz darinn gehowenn ✳ unnd sig inen das von denen von Gebistorff nie gwerdt noch gesperrt, ✳ dann jetz by einem jarr ungvarlich
habent sy den zins nit mer von inen wellen nemen, ✳ gstanndent aber inen, das si steckenn, bruggboùm unnd gertt zuͦ ir nottùrfft howenn mogen, unnd getrùwend und vemeint₎,
sy soͤllend by soͤllichem erblechenn genntzlichen bliben. ✳ soͤlliches spanns halb ✳ sy ein anndrenn rechtlichen ersuͦcht unnd fürgnomen ✳ vor richter unnd gricht zuͦ Birmestorff, ✳ daselbs uff ir clag unnd antwùrt ein urtheyl erganngen, ✳ deren sich die von Gebestorff beschwerdt ✳ unnd die für mich alls einen lanndtvògt geappelliert unnd uff hüt
dato zuͦ beiden theylen ✳ durch ir vollmechtig anwaͤlt vor unns erschinen. ✳ unnd so nùn wir, obgenanten dry, sy inn soͤllichem irem spann ✳ mit lenngern worten ✳ gnuͦgsamklich
verstannden, ✳ so habent wir sy zuͦ beiden theyllenn ankert und gepetten, ✳ unns soͤlliches ires spanns ✳ denn inn der gütlikeit hin und usz zuͦ sprechen ✳ zuͦ vertrùwen unnd zuͦ übergeben, ✳ damit wyter rechtes unnd unwillens, so darùsz volgen moͤchte, vermiten unnd erspart blibe. ✳ unnd alls sy zuͦ beiden theylen unns soͤlliches ires spanns ✳ denn inn der gütlikeit
usz zuͦ sprechenn vertrùwt ✳ unnd inn min, des obgenanten lanndtvògts, hande ✳ glopt unnd versprochen, ✳ was wir har inn sprechenn ✳ unnd wie wir sy enntscheiden, ✳ dem wollent
sy zuͦ beiden theylenn ✳ nuͦn unnd hienach statt thuͦn, ✳ dem globen unnd nachkomen. ✳ also nach söllichem uffgeben ✳ unnd gnuͦgsamklichem verhoͤrren, ✳ so habent wir, obgnanten
dry, inn der frùndtschafft unnd guͤtlikeit ✳ zwüschent inen gesprochen unnd sprechen ✳ des ersten, das das vorgemelt holtz und gstüd inn der Arrenn ✳ vor Vollenfar über ✳ inn
der graffschafft Badenn gelegenn, wie es je zuͦ ziten das wasser gipt unnd nimpt, ✳ das ouch ir recht unndermarch heiszen unnd sin sol, ✳ den genanten von Stille ✳ unnd iren
erbenn ✳ unnd ewigen nachkomen zuͦ rechtem erblechenn innhaben, das nùtzen unnd niessen, ✳ wie si das biszhar genùtzt, genossen und inngehapt hannd, ✳ unnd den genanten
von Gebistorff nùn hinfür jerliches unnd jedes innsùnders uff sannt Martistag ✳ zechen schilling haller ✳ guͦter lanndtloͤiffiger müntz unnd wärùng, zuͦ Badenn geng und
geb, ✳ unnd das ouch die genanten von Gebistorff unnd ir nachkomen inn gemeltem holtz unnd gstüd soͤllend unnd mogend ✳ weydenn, ouch brùggboùm, steckenn unnd gert
zuͦ ir nottùrfft howenn. ✳ zùm letzten, alls sich dann die genanten von Stille beclagt, ✳ wie das sy, die gemelten von Gebistorff, inn ein grossen costen gworffenn, ✳ und getrùwtend,
sy soͤlten inen den selben abtragen, ✳ unnd aber die von Gebistorff vermeinten, inen darùmb gantz nützit zuͦ geben schùldig sin, ✳ habent wir zwüschent inen gesprochen,
das die gemelten von Stille ✳ umb die gevàllnen zwein zinsz, ✳ so sy inen, denen von Gebistorff, schùldig, ✳ nützit geben, desz glich die drü nechst komenden jare ✳ mit gemeltem
zins still stann ✳ unnd inen darùmb ouch nützit zuͦ geben schùldig sin, ✳ aber nach verschinùng der nechsten dryen jarren ✳ nach datùmb dis brieffs, ✳ so sòllend sy inen
dannètthin jerlichen den bestimpten zinse, ✳ die zechen schilling haller, ✳ uszrichten unnd bezallenn ✳ ann allen iren costen unnd schadenn. ✳ unnd hiemit so soͤllend
sy umb soͤllichen iren spann ganntz unnd gar verluͦrt ✳ betragen unnd verluͤrt heisen unnd sin ✳ unnd disem unnserm spruͦch unnd enntscheid ✳ trüwlichen stadtthuͦn, ✳ dem
allso globen und nachkomen, ✳ wie sy dann das ✳ inn min, des obgenanten lanndtvògts, hannde ✳ zuͦ gsagt, glopt unnd versprochen habennd, ✳ alles erberlich, getrùwlich
unnd ungvàrlich. ✳ unnd des zuͦ einem waren, stätten, vesten urkünd, so hab ich, obgenanter lanndtvògt Benedict Schütz, ✳ min eygen innsigel ✳ für mich unnd
die genanten mine mitgsellenn ✳ von beider parthyen pit wegen ✳ offennlich gehennckt an diser brieffen zwenn glich, ✳ doch minen gnedigen herrenn der eydtgnossen
inn ir oberkeiten, fryheiten, herlikeiten, ouch unns und unsern erben ✳ inn allweg unschedlich, ✳ die geben sind uff sannt Katthrine, der heiligen jungkfrowen,
abennt, ✳ vonn Cristus pùrt gezellt thùsend fünffhùndert drissig unnd fùnff jarre. ✳